

Αθήνα, 10 Φεβρουαρίου 2025

**ΔΕΛΤΙΟ ΤΥΠΟΥ**

**Γ. Πιτσιλής στην HORECA: “Διασφαλίζουμε ένα διαφανές και ανταγωνιστικό περιβάλλον για το επιχειρείν”**

Στη HoReCa, την ετήσια διεθνή έκθεση που αποτελεί σημείο συνάντησης για τους επαγγελματίες του τουρισμού, της εστίασης και του εξοπλισμού φιλοξενίας, και ειδικότερα στο Business Lab της διοργάνωσης συμμετείχε ο Διοικητής της ΑΑΔΕ, Γιώργος Πιτσιλής.

Κατά την ομιλία του, ο κ. Πιτσιλής ανέδειξε τη σημασία του ψηφιακού μετασχηματισμού της φορολογικής διοίκησης ως καταλύτη για την ενίσχυση της επιχειρηματικότητας και του υγιούς ανταγωνισμού στους κλάδους της τροφοδοσίας, του ξενοδοχειακού εξοπλισμού και της μαζικής εστίασης.

Ειδικότερα, αναφέρθηκε σε μια σειρά πρωτοβουλιών και καινοτομιών που υλοποιεί η ΑΑΔΕ, μεταξύ των οποίων:

• το ψηφιακό οικοσύστημα myDATA, η διασύνδεση POS – ταμειακών συστημάτων και η ηλεκτρονική τιμολόγηση, που εκσυγχρονίζουν τη φορολογική συμμόρφωση των επιχειρήσεων

• εξειδικευμένα θέματα διασύνδεσης για τις επιχειρήσεις HoReCa

• το νέο myDATAapp, που προσφέρει στις επιχειρήσεις ασφαλή και αξιόπιστη ψηφιακή έκδοση παραστατικών, διαχείριση πελατολογίου και παρακολούθηση οικονομικών δεδομένων μέσω κινητού τηλεφώνου

• τα Μνημόνια Συνεργασίας (MoUs) που έχει συνάψει η ΑΑΔΕ με τις ψηφιακές πλατφόρμες για την ενίσχυση της συμμόρφωσης στον τομέα των βραχυχρόνιων μισθώσεων

• την αναβάθμιση της εξυπηρέτησης μέσα από το πανκαναλικό Κέντρο Εξυπηρέτησης Φορολογούμενων και το υπό υλοποίηση νέο TAXIS

Η παρουσία του Διοικητή της ΑΑΔΕ στην HoReCa 2025 υπογραμμίζει τη δέσμευση της φορολογικής διοίκησης στην προώθηση ψηφιακών εργαλείων που διαμορφώνουν ένα διαφανές και ανταγωνιστικό επιχειρηματικό περιβάλλον, ενισχύοντας την ανάπτυξη και τη βιωσιμότητα των επιχειρήσεων στον κλάδο της φιλοξενίας και της εστίασης.

